Mine tidligere indlæg om Bullshit-bingo og Danglish indeholder en del humor. Måske er det derfor, de blev læst og debatteret flittigt (selv om det aldrig er for sent at give dit besyv med, så kig endelig forbi hvis du ikke fik set dem første gang).

Derfor tænkte jeg at jeg denne gang ville gå all-in (som det hedder på nydansk), og dedikere et helt blogindlæg kun til emnet 'humor i IT' :-)

IT er jo en alvorlig sag. Efterhånden er mange ting i samfundet afhængig af at IT spiller. Men det skal jo ikke være så kedeligt alt sammen, så jeg synes at man skal tage det hele med et godt humør. Hvis man kan grine lidt at det hele en gang imellem, bliver det måske nemmere at bevare motivationen.

Usenet

Før det 'rigtige' internet blev til det, det er i dag, foregik mange af debatterne på Usenet. Det er flere år siden jeg sidst var forbi en nyhedsgruppe, men jeg tror visse grupper stadig er aktive i dag. Man kan finde dem på flere måder, men det nemmeste er nok at bruge Google Groups. Jeg kan ikke lige huske nogle grupper, hvor der kun er humor om IT, men her er nogle eksempler på grupper, hvor jeg tror der er en vis portion humor imellem:

https://groups.google.com/forum/#!forum/alt.geek

https://groups.google.com/forum/#!forum/alt.culture.outerspace

https://groups.google.com/forum/#!forum/rec.humor

Tegneserier

Jeg vil omtale nogle få af de steder på nettet, hvor jeg har set humor i IT. Så håber jeg at du vil supplere med dine egne yndlingssteder for den slags. Jeg starter med tegneserier, da der er flere som stort set er blevet kult i dag. Jeg tænker de fleste kender dem i forvejen, men lad os tage et kig på nogle få af de bedste og mest kendte.

Dilbert

Dilbert er måske noget af det mest kendte i den sammenhæng. Det er en gammel tegneserie efterhånden - den blev skabt i 1989 af Scott Adams. Oprindeligt foregik det meste af serien hjemme hos hovedpersonen Dilbert, men efterhånden rykkede den over på Dilberts arbejdsplads, og hovedemnerne er med tiden mest blevet satire over kontorarbejdspladser og teknologi. Derfor har mange IT-folk taget den til sig, og refererer ofte til den. Foruden hovedpersonen Dilbert og hans hund Dogbert er den mest kendte og brugte hovedperson nok Pointy-haired Boss - ofte forkortet PHB.

Til alle IT-ledere og projektledere: Hvis I bliver omtalt som en PHB, er det nok ikke positivt ment. Det bruges oftest i betydningen en chef, der ikke aner hvad han taler om og som tager tåbelige beslutninger.

Dilbert har sin egen hjemmeside på: http://dilbert.com/

Lunch

Lunch er en norsk tegneserie, som nok er inspireret en del af Dilbert. Den bliver tegnet og skrevet af Børge Lund og har eksisteret siden 2008. I Danmark kan den bl.a. læses i Basserne. Serien foregår i et kontormiljø og handler meget om de ting man oplever der, f.eks. mødekultur og projektorganisering. Af hovedpersoner kan især nævnes Kjeld, som konstant forsøger at undgå at lave noget (jf. Jens Fup fra Basserne) og i øvrigt tit laver rav i den.

Der er flere andre interessante personer i serien, men de mest interessante er nok direktøren Damgaard og Torsten, der er mellemleder i firmaet.

Der er desværre kun meget lidt tilgængeligt på nettet (i hvert fald på dansk), men man kan læse Lunch på norsk på Dagbladet.no og lunchstriper.no

XKCD

XKCD er en tegneserie, der beskriver sig selv som 'A webcomic of romance, sarcasm, math, and language'. Den er startet i 2005 af amerikanske Randall Munroe. I modsætning til mange andre tegneserier, er der ikke gjort meget ud af selve tegningerne. Figurerne, der optræder i tegneserierne, er som regel blot enkle tændstikfigurer. Det er i stedet teksten, man skal lægge mærke til.

Et godt eksempel på en klassisk IT-joke, som tit bliver citeret, er:

https://xkcd.com/927/

Teksten vil på dansk lyde noget i retning af følgende:

»Situationen: Vi har 14 konkurrerende standarder. 14?

Latterligt. Vi bliver nødt til at udvikle én universel standard, der kan dække alle behov.

Resultatet: Der er nu 15 konkurrerende standarder.«

Kender man ikke XKCD i forvejen, er der en masse at gå ombord i. Kig selv videre på https://xkcd.com/

Andre steder på nettet

Foruden tegneserie findes der mange andre steder på nettet, hvor der findes forskellige former for IT-humor. Jeg vil her kun nævne nogle få af dem, men håber at læserne kan supplere med flere gode links.

Reddit

Reddit er verdens største åbne debatforum, hvor man kan diskutere alt (og jeg mener alt). Der findes et hav af undergrupper (s.k. subreddits), og én af dem, der er mest relevant her, er ProgrammerHumor.

Meget af indholdet er billeder, memes og lignende, og her er et enkelt eksempel: Et billede viser indholdet af en bog om programmering. Tekst herunder:

14 - Object-Oriented Languages

ob-ject: to feel distaste for something

Man skal nok se billedet selv for at se det sjove i det, så her er et link til indlægget:

https://www.reddit.com/r/ProgrammerHumor/comments/9vw89w/this_book_out_h...

TheDailyWtF

WTF stod egentlig oprindeligt for Worse Than Failure, og jeg mener også det var webadressen i et stykke tid. Men alle ved jo nok hvad der egentlig menes med WTF.

Ikke?

Ok, da. Det er engelsk og betyder 'What The Fuck?'. Eller på godt dansk: 'Hvad fanden?'

Meningen med forkortelsen (og websiden) er at man som IT-person tager sig til hovedet, når man læser historierne, og udbryder et 'WTF'.

Emnerne er delt op i forskellige artikelkategorier, f.eks. Tales from the Interview, CodeSOD (Code Snippet Of the Day) og Error'd (der er hver fredag og mest består af fejltekster samt sjove skærmbilleder) samt Feature Articles.

En af de forkortelser, som TheDailyWtF har introduceret er HPC - Highly Paid Consultant. Ligesom PHB anvendes det oftest negativt. Her er der blot tale om konsulenter (som jo i sagens natur er højt betalt), og som oftest kommer ind og laver om på et eller andet, hvorefter de hurtigt flyver ud igen og overlader problemerne de har efterladt til de fastansatte. HPC blev første gang omtalt i historien Long Distance DATE$ing

Kære læser. Hvor kigger du hen på nettet for lidt IT-humor? Har du nogle gode links, du vil dele med os andre?

Har du en yndlings-Dilbert eller en yndlings-XKCD?